标题：上清黄庭内景经
简介
概述务成子解题说：“此经以虚无为主，故用‘黄庭’标之耳。其景者，神也。其经有十三神，皆身中之内景名字。”景。实即象。内景又作“内境”，即身内五脏六腑之脏象。本书继承《太平经》和《老子河上公章句》五脏有神说，以论五脏六腑神的形式，详论五脏六腑功能，阐述了养生内修的基本理论。亦为道教著名经典之一。收入《道藏》和《云笈七签》。有多种注本。释题黄者，中央之色也。庭者，四方之中也。外指事，即天中、人中、地中；内指事，即脑中、心中、脾中。故曰黄庭内者，心也。景者，象也。外象谕，即日月、星辰、云霞之象；内象谕，即血肉、筋骨、藏府之象也。心居身内，存观一体之象色，故曰内景也。诵黄庭经诀入室诵《黄庭内景玉经》，当烧香，清斋，身冠法服，入户北向四拜，长跪，叩齿二十四通，启曰：上启高上万真玉晨太上大道君，臣今当入室，诵咏玉经，炼神保脏；乞胃宫荣华，身得乘虚，上拜帝庭。毕，次东向揖四太帝，又叩齿十二通，启曰：上启扶桑太帝旸谷神王，臣某甲今入室披咏玉经，乞使静室神芝自生，玉华宝辉，三光洞明，万遍胎仙，得同帝灵。咒毕，东向诵经十遍为一过，便还北向四拜，东向四揖，不须复启。
章节内容
上清章第一上清紫霞虚皇前，太上大道玉晨君。闲居蕊珠作七言，散化五形变万神。
是为黄庭曰内篇，琴心三叠舞胎仙。九气映明出霄间，神盖童子生紫烟。
是曰玉书可精研，咏之万过升三天。千灾以消百病痊，不惮虎狼之凶残，
亦以却老年永延。
上有章第二上有魂灵下关元，左为少阳右太阴。后有密户前生门。出日入月呼吸存。
四气所合列宿分，紫烟上下三素云。灌溉五华植灵根，七液洞流冲庐间。
回紫抱黄入丹田，幽室内明照阳明。
口为章第三口为玉池太和官。漱咽灵液灾不干。体生光华气香兰，却灭百邪玉炼颜。
审能修之登广寒。昼夜不寐乃成真，雷鸣电激神泯泯。
黄庭章第四黄庭内人服锦衣，紫华飞裙云气罗。丹青绿条翠灵柯。七蕤玉籥闭两扉，
重扇金关密枢机。玄泉幽关高崔巍，三田之中精气微。娇女窈窕翳霄晖，
重堂焕焕明八威。天庭地关列斧斤，灵台盘固永不衰。
中池章第五中池内神服赤珠，丹锦云袍带虎符。横津三寸灵所居，隐芝翳郁自相扶。
天中章第六天中之岳精谨修，云宅既清玉帝游。通利道路无终休，眉号华盖覆明珠。
九幽日月洞空无，宅中有真常衣丹。审能见之无疾患，赤珠灵裙华茜粲。
舌下玄膺生死岸，出青入玄二气焕，子若遇之升天汉。
至道章第七至道不烦决存真，泥丸百节皆有神。发神苍华字太元，脑神精根字泥丸，
眼神明上字英玄，鼻神玉垄字灵坚，耳神空闲字幽田，舌神通命字正伦，
齿神崿锋字罗千。一面之神宗泥丸，泥丸九真皆有房。方圆一寸处此中，
同服紫衣飞罗裳。但思一部寿无穷，非各别住俱脑中。列位次坐向外方。
所存在心自相当。
心神章第八心神丹元字守灵，肺神皓华字虚成。肝神龙烟字含明，翳郁导烟主浊清。
肾神玄冥字育婴，脾神常在字魂停。胆神龙曜字威明。六腑五藏神体精，
皆在心内运天经。昼夜存之自长生。
肺部章第九肺部之宫似华盖，下有童子坐玉阙。七元之子主调气，外应中岳鼻齐位。
素锦衣裳黄云带，喘息呼吸体不快。急存白元和六气，神仙久视无灾害。
用之不已形不滞。
心部章第十心部之宫莲含华，下有童子丹元家。主适寒热荣卫和，丹锦飞裳披玉罗。
金铃朱带坐婆娑，调血理命身不枯，外应口舌吐五华。临绝呼之亦登苏，
久久行之飞太霞。
肝部章第十一肝部之中翠重里，下有青童神公子。主诸关键聪明始，青锦披裳佩玉铃。
和制魂魄津液平，外应眼目日月清。百痾不锺存无英, 同用七日自充盈。
垂绝念神死复生，摄魂还魄永无倾。
肾部章第十二肾部之宫玄阙圆，中有童子冥上玄。主诸六府九液源，外应两耳百液津。
苍锦云衣舞龙幡，上致明霞日月烟。百病千灾急当存，两部水王对生门，
使人长生升九天。
脾部章第十三脾部之宫属戊已，中有明童黄裳里。消谷散气摄牙齿，是为太仓两明童。
坐在金台城九重，方圆一寸命门中。主调百谷五味香，辟却虚羸无病伤。
外应尺宅气色芳，光华所生以表明。黄锦玉衣带虎章，注念三老子轻翔，
长生高仙远死殃。
胆部章第十四胆部之宫六府精，中有童子曜威明。雷电八震扬玉旌，龙旗横天掷火铃。
主诸气力摄虎兵，外应眼童鼻柱间。脑发相扶亦俱鲜，九色锦衣绿华裙。
佩金带玉龙虎文，能存威明乘庆云，役使万神朝三元。
脾长章第十五脾长一尺掩太仓，中部老君治明堂。厥字灵元名混康，治人百病消谷粮。
黄衣紫带龙虎章，长精益命赖君王。三呼我名神自通，三老同坐各有朋。
或精或胎别执方，桃孩合延生华芒。男女回九有桃康，道父道母对相望。
师父师母丹玄乡，可用存思登虚空。殊途一会归要终，关塞三关握固停。
含漱金醴吞玉英。遂至不饥三虫亡。心意常和致欣昌，五岳之云气彭亨。
保灌玉庐以自偿，五形完坚无灾殃。
上睹章第十六上睹三元如连珠，落落明景照九隅。五灵夜烛焕八区，子存内皇与我游。
身披凤衣衔虎符，一至不久升虚无。方寸之中念深藏，不方不圆闭牖窗。
三神还精老方壮，魂魄内守不争竞。神生腹中衔玉当，灵注幽阙那得丧。
琳条万寻可荫仗，三魂自宁帝书命。
灵台章第十七灵台郁蔼望黄野，三寸异室有上下。间关营卫高玄受，洞房紫极灵门户。
是昔太上告我者，左神公子发神语。右有白元并立处，明堂金匮玉房间。
上清真人当吾前，黄裳子丹气频烦。借问何在两眉端，内侠日月列宿陈，
七曜九元冠生门。
三关章第十八三关之中精气深，九微之内幽且阴。口为心关精神机，足为地关生命棐，
手为人关把盛衰。
若得章第十九若得三宫存玄丹，太一流珠安昆仑。重重楼阁十二环，自高自下皆真人。
玉堂绛宇尽玄宫，璇玑玉衡色兰玕。瞻望童子坐盘桓，问谁家子在我身。
此人何去入泥丸，千千百百自相连。一一十十似重山，云仪玉华侠耳门。
赤帝黄老与己魂，三真扶胥共房津。五斗焕明是七元，日月飞行六合间。
帝乡天中地户端，面部魂神皆相存。
呼吸章第二十呼吸元气以求仙，仙公公子已在前。朱鸟吐缩白石源，结精育胞化生身。
留胎止精可长生，三气右回九道明。正一含华乃充盈，遥望一心如罗星。
金室之下可不倾，延我白首反孩婴。
琼室章第二十一琼室之中八素集，泥丸夫人当中立。长谷玄乡绕郊邑，六龙散飞难分别。
长生至慎房中急，何为死作令神泣。忽之祸乡三灵殁，但当吸气录子精。
寸田尺宅可治生，若当决海百渎倾。叶去树枯失青青，气亡液漏非己形。
专闭御景乃长宁，保我泥丸三奇灵。恬淡闭视内自明，物物不干泰而平。
悫矣匪事老复丁，思咏玉书入上清。
常念章第二十二常念三房相通达，洞得视见无内外。存漱五牙不饥渴，神华执巾六丁谒。
急守精室勿妄泄，闭而宝之可长活。起自形中初不阔，三官近在易隐括。
虚无寂寂空中素，使形如是不当污。九室正虚神明舍，存思百念视节度。
六府修治勿令故，行自翱翔入天路。
治生章第二十三治生之道了不烦，但修洞玄与玉篇。兼行形中八景神，二十四真出自然。
高拱无为魂魄安，清净神见与我言。安在紫房帏幕间，立坐室外三五玄。
烧香接手玉华前，共入太室璇玑门。高研恬淡道之园，内视密盼尽睹真。
真人在己莫问邻，何处远索求因缘。
隐影章第二十四隐形灭形与世殊，含气养精口如朱。带执性命守虚无，名入上清死录除，
三神之乐由隐居。倏欻游遨无遗忧，羽服一整八风驱。控驾三素乘晨霞，
金辇正立从玉舆。何不登山诵我书，郁郁窈窕真人墟。入山何难故踌躇，
人间纷纷臭帤如。
五行章第二十五五行相推反归一，三五合气九九节。可用隐地回八术，伏牛幽阙罗品列。
三明出华生死际，洞房灵象斗日月。父曰泥丸母雌一，二光焕照入子室。
能存玄真万事毕，一身精神不可失。
高奔章第二十六高奔日月吾上道，郁仪结璘善相保。乃见玉清虚无老，可以回颜填血脑。
口衔灵芒携五皇，腰带虎箓佩金珰，驾欻接生宴东蒙。
玄元章第二十七玄元上一魂魄炼，一之为物叵卒见。须得至真始顾盼，至忌死气诸秽贱。
六神合集虚中宴，结珠固精养神根。玉{⺮氏}金籥常完坚，闭口屈舌食胎津，
使我遂炼获飞仙。
仙人章第二十八仙人道士非有神，积精累气以为真。黄童妙音难可闻，玉书绛简赤丹文。
字曰真人巾金巾，负甲持符开七门。火兵符图备灵关，前昂后卑高下陈。
执剑百丈舞锦幡，十绝盘空扇纷纭。火铃冠霄队落烟，安在黄阙两眉间，
此非枝叶实是根。
紫清章第二十九紫清上皇太道君，太玄太和侠侍端。化生万物使我仙，飞升十天驾玉轮。
昼夜七日思勿眠，子能行此可长存。积功成炼非自然，是由精诚亦由专。
内守坚固真之真，虚中恬淡自致神。
百谷章第三十百谷之实土地精，五味外美邪魔腥。臭乱神明胎气零，那从反老得还婴。
三魂忽忽魄糜倾，何不食气太和精，故能不死入黄宁。
心典章第三十一心典一体五藏王，动静念之道德行。清洁喜气自明光，坐起吾俱共栋梁。
昼日曜景暮闭藏，通利华精调阴阳。
经历章第三十二经历六合隐卯酉，两肾之神主延寿。转降适斗藏初九，知雄守雌可无老，
知白见黑急坐守。
肝气章第三十三肝气郁勃清且长，罗列六府生三光。心精意专内不倾，上合三焦下玉浆。
玄液云行去臭香，治荡发齿炼五方。取津玄膺入明堂，下溉喉咙神明通。
坐侍华盖游贵京，飘飖三帝席清凉。五色云气纷青葱，闭目内眄自相望。
使心诸神还相崇，七玄英华开命门。通利天道存玄根，百二十年犹可还。
过此守道诚独难，唯待九转八琼丹。要复精思存七元，日月之华救老残，
肝气周流络无端。
肺之章第三十四肺之为气三焦起，视听幽冥候童子。调理五华精发齿，二十六咽玉池里。
开通百脉血液始，颜色生光金玉泽。齿坚发黑不知白，存此真神勿落落。
当忆此宫有座席，众神合会转相索。
隐藏章第三十五隐藏羽盖看天舍，朝拜太阳乐相呼。明神八威正辟邪，脾神还归是胃家。
耽养灵根不复枯，闭塞命门保玉都。万神方胙寿有馀，是谓脾建在中宫。
五藏六府神明主，上合天门入明堂。守雌存雄顶三光，外方内圆神在中。
通利血脉五藏丰，骨青筋赤髓如霜。脾救七窍去不祥，日月列布设阴阳。
两神相会化玉英，淡然无味天人粮。子丹进馔肴正黄，乃曰琅膏及玉霜。
太上隐环八素琼，溉益八液肾受精。伏于太阴见我形，扬风三玄出始青。
恍惚之间至清灵，坐於飙台见赤生。逸域熙真养华荣，内盼沉默炼五形。
三气徘徊得神明，隐龙遁芝云琅英。可以充饥使万灵，上盖玄玄下虎章。
沐浴章第三十六沐浴盛洁弃肥薰，入室东向诵玉篇。约得万遍义自鲜，散发无欲以长存。
五味皆至正气还，夷心寂闷勿烦冤。过数已毕体神精，黄华玉女告子情。
真人既至使六丁，即受隐芝大洞经。十读四拜朝太上。先谒太帝后北向，
黄庭内经玉书畅。授者曰师受者盟，云锦凤罗金钮缠。以代割发肌肤全，
携手登山歃液丹。金书玉景乃可宣，传得可授告三官。勿令七祖受冥患，
太上微言致神仙，不死之道此真文。
注叙
梁丘子注释叙夫万法以人为主，人则以心为宗。无主则法不生，无心则身不立。心法多门，取用非一。有无二体，随事应机，故有凡圣、浅深、愚智、真假，莫匪心神辩识运用之所由也。但天下之道，殊途而同归，百虑而一致。从粗入妙，权实则有二阶；吻迹符真，是非同乎一见。《黄庭内景经》者，东华之所秘也，诚学仙之要妙，羽化之根本。余襞习未周，而观想粗得，裁灵万品，模拟一形；义有四宗，会明七字；指事象谕，内外两言。绌聪隳体之余，任嘘从呬之暇，舐笔磨墨，辄贻原筮。务成子注叙扶桑大帝君命旸谷神仙王传魏夫人《黄庭内景》者，一名《太上琴心文》，一名《大帝金书》，一名《东华玉篇》。当清斋九十日，诵之万遍，使调和三魂，制炼七魄；除去三尸，安和六腑；五脏生华，色反孩童；百病不能伤，灾祸不得干。万过既毕，自然洞观鬼神，内视肠胃，得见五脏。其时当有黄庭真人中华玉女，教子神仙焉。此不死之道也（临目外观，则鬼神摽形，接手内视，则脏腑洞别，乃得表里无隔，栖真降灵，然后禀受玄教，施行妙诀也。既曰不死，则天地长存，复何索乎。）子有仙相，得吾此书（吾者，应是旸谷神王自称也。）此文罗列一形之神室，处胎神之所在耳（于形中诸神，乃不都尽，而目其室宅，亦备穷委密矣。胎神即明堂三老君，所谓胎灵大神也。此最为黄庭之本。）恒诵咏之者，则神室明正，胎真安宁，灵液流通，百关朗清，血髓充溢，肠胃虚盈（无复滓秽为虚，津液常满为盈。所谓六气盈满，神明灵也。）五脏结华，耳目聪明；朽齿白发，还黑更生。所以却邪痾之纷若者，谓我已得魂精六纬之姓名也（纷若者，犹乱杂也。今五脏并胆，是为六纬，并神魂之精爽矣。）形充魂精而曰欲死，不可得也。故曰内景黄庭为不死之道（人之死也，常在形神相离。今形既恒充，则神栖而逸；神既常宁，则形全无毁。两者相守，死何由萌？虽曰欲逝，其可得乎？此道乃未能控景登虚，高宴上清，而既无死患，形固神洁，内彻身灵，外降英圣，隐芝大洞，于是而至，端坐招真，不俟游涉，筌蹄之妙，岂得逾此。）
受者斋九日，或七日，或三日，然后受之。授者为师，受者奉焉
（此师及弟子俱应结斋。斋日多少，随其身事。若履涉世尘，宜须积日自洁。其山居清整者，三日便足也。）
结盟立誓，期以勿泄。古有盟用玄云之锦九十尺，金简凤文之罗四十尺，金钮九双，以代割发歃血勿泄之约。此物是神乡之奇帛，非赤县之所有也。今锦可用白绢，罗可用青布，钮可用金钚，亦足以誓信九天，制告三官矣
（诸经中信用金龙、玉鱼之例，多是宝贵，非寒栖能办，故许听以世中易得物比之。今罗、锦异类，事绝人工，理宜准代。犹应选极精洁者。绢九丈，当使连织。钚小细于钮，以上金九分作九双，于丰俭为适。）
皆奉有经之师，散之寒栖。违盟负约，七祖受考于旸谷河源，身为下鬼，考于风刀
（旸谷神仙王口诀。此七字本经中所注。）
一人受书，得传九人
（诸经多云七百年传三人，此非世上之格。今此虽限人数，不制年期，当是止就一生之身为言也。）
审视形气，必慈仁忠信、耽玄注真、不毁真正、敬乐神仙者，乃可示耳。自非其才，是为漏泄。谨量可授，亦诚难也
（人虽不可常保，或始勤而末怠，初善而后恶。但本性既能慈仁惠信，耽玄乐仙，应当无复为过咎矣。此六德则未可全亲，故后云宁慎密之。）
又当先求感应，推讯虚灵者乃佳也。审可传者，亦将得梦以告悟。临时之宜，亦玄解于心矣。宣泄之科既重，传之者良为嶮巇。有《黄庭内经》之子，宁慎密之
（清虚真人口诀，夫《内景黄庭经》者，扶桑太帝君之金书，炼真秘言矣。二十六字本经所注。案此二篇，是说传授科格，非扶桑东华金书玉字本文，止是二匠授南真时口诀，故并题注言之也。）
读《黄庭内景经》者，常在别室烧香洁净，乃执之也
（凡欲读此经，皆当如此。施高座东向、烧香、沐浴、束带，舒经于案格之上，微其音响，吟讽斫咏，无使辍误。辍误之时，当依消摩法，重却前三十字更读也。记其遍数十过，则应起拜。）
诸有此经，能辟百邪。若入山林空暗之地，心中震怖者，正心向北读《内经》一过，即神静意平，如与千人同旅而止
（邪却则神安，故无复疑惧之患。）
能读之万过，自见五脏肠胃，又见天下鬼神，役使在己
（内视既朗，则外鉴亦彻。玉女尚来降授，鬼神何足役使也。）
若困病者，心存读之，垂死亦愈
（不能执书，故心存读之。若不堪首尾周遍，但取神名处诵之。涓子云，灵元是脾神，长四寸，坐脾上，如婴儿，著黄衣，位为中部明堂老君。若体中有疾，及饥饱不和适之时，但存中部老君之服色，便仿佛在脾。三呼其名毕，咽液七过，万病如愿也。此即经中所云“三呼我名，神自通”者也。）
大都通忌食六畜及鱼臊肉
（六畜，牛、马、猪、羊、鸡、犬也。鱼臊，当谓生臊耳，故为禁也。）
忌五宰
（生葱、蒜、薤、韭、胡荽也）
淹洿之事
（世间所可为淹秽事者，皆宜避之，不复曲辩之也。）
若脱履淹洿之者，沐浴盥漱，烧香于左，读经一过，百疴除也
（其余饮食所忌，学者本不待言。若脱遇淹秽，则可以桃竹而解之，烧香于左，以阳消阴。若不如此，则当致故气，百疴难除矣。按《经》后云“入室东向读玉篇”，而《序》云“北向读《内景经》一过”者，此谓却邪折恶时，与和神召灵时异也。今若依法恒读，自可依前所注东向之事也。又小君言山世远受孟先生法，暮卧先读《黄庭内景经》一遍乃眠，使人魂魄自制，但行此二十一年亦仙矣。是为合万过也。夕得三四过乃佳。北岳蒋夫人云读此经，亦使人无病，是不死之道也。如此暮临卧，每烧香东向，于寝床而诵之，旦夕一过者，至二十七年，正得万遍耳。今云二十一年，或是字误。若不尔，则夕不恒一过也。故复云夕三四过乃佳。计此十遍毕，亦可礼。所以云万过，亦是取其限义也。读不患数，患人不能勤耳。）